Maatietopalvelu

Kyselyvastaus

**Asiakirjan tunnus:** KT1132

**Päivämäärä**: 24.6.2025

**Julkisuus:** Julkinen

**Jemen / Akhdam/Muhamashin -vähemmistön asema, seka-avioliitot**

**Yemen / The situation of the Akhdam/Muhamasheen minority, mixed marriages**

Kysymykset

1. Millainen on Akhdam/Muhamashin -vähemmistön asema Jemenissä? Millä alueilla vähemmistö asuu? Onko vähemmistöllä samanlaiset oikeudet yhteiskunnassa kuin enemmistöllä?  
2. Onko vähemmistöön raportoitu oikeudenloukkauksia, millaisia ja kenen taholta?  
3. Voivatko Akhdam/Muhamashin -vähemmistön edustajat mennä naimisiin enemmistön edustajan kanssa?

Questions

1. What is the situation of the Akhdam/Muhamasheen minority in Yemen? Which areas does the minority inhabit? Does the minority have the same rights as the majority population?   
2. Have violations against the minority been reported? If yes, what kind and by whom?   
3. Can members of the Akhdam/Muhamasheen minority get married with members of the majority population?

# Millainen on Akhdam/Muhamashin -vähemmistön asema Jemenissä? Millä alueilla vähemmistö asuu? Onko vähemmistöllä samanlaiset oikeudet yhteiskunnassa kuin enemmistöllä?

Tässä asiakirjassa käytetään kulloisenkin lähteen mukaisesti kysytystä vähemmistöstä joko Akhdam- tai Muhamashin-termiä tai molempia.

## Vähemmistön taustaa

Hollantilaisen, eri väestöryhmien rauhanomaista yhteiseloa edistävän, voittoa tavoittelemattoman Fanack-säätiön artikkelin (2020) mukaan akhdameita[[1]](#footnote-1) arvioitiin olevan Jemenissä noin 250 000–500 000, joskin Akhdam-taustaisten aktivistien arvioiden mukaan heitä olisi jopa kolme miljoonaa.[[2]](#footnote-2) Demokratian ja ihmisoikeuksien puolesta toimivan yhdysvaltalaisen Freedom House -järjestön (2025) mukaan akhdameja olisi noin 10 prosenttia Jemenin väestöstä.[[3]](#footnote-3)

Fanack-säätiön (2020) mukaan Jemenin Akhdam -vähemmistöön kuuluvien esivanhempien uskotaan olleen kristittyjä etiopialaisia taistelijoita[[4]](#footnote-4), jotka valtasivat Arabian niemimaan eteläosaa 6. vuosisadalla, mutta jotka myöhemmin kukistettiin, minkä seurauksena heidät pakotettiin Jemenin arabiväestön palvelijoiksi. Fanack kertoo, että joidenkin tutkimusten mukaan akhdameihin kuuluisi myös Tihaman alueen jemeniläisiä, ja myöhemmin Punaisen meren yli Afrikan puolelta tulleita siirtolaisia.[[5]](#footnote-5) Minority Rights Group -järjestön raportin (2018) mukaan heidän on myös arveltu olevan jemeniläistaustaisia.[[6]](#footnote-6) Tutkija Bogumila Hallin mukaan Jemenissä muhamashineita pidetään yleensä ottaen ulkomaalaistaustaisina heidän historiansa vuoksi.[[7]](#footnote-7)

Jemen-tutkija Luca Nevolan mukaan suurin osa akhdameista on asunut historiallisesti Länsi- ja Etelä-Jemenin maaseudulla. Jemenin tasavallan syntyyn johtaneen vuoden 1962 vallankumouksen jälkeen monet akhdamit joutuivat palkatuiksi kadunlakaisijoiksi suuriin kaupunkeihin.[[8]](#footnote-8) Tutkijoiden Colburn et al mukaan sosialistisen Jemenin demokraattisen kansantasavallan[[9]](#footnote-9) (1967–1990) aikana hallitus loi muhamashineille mahdollisuuksia opiskeluun, työnhakuun ja pääsyssä julkisiin virkoihin, ja heidän asemansa parani. Muhamashineita pääsi opiskelemaan varsinkin sotilastieteitä ja insinööritaitoja Neuvostoliittoon, Irakiin ja muihin maihin. Jemenin demokraattisen kansantasavallan armeijassa oli useita vähemmistöihin, ml. muhamashineihin kuuluvia korkea-arvoisia upseereita.[[10]](#footnote-10) Kun Pohjois- ja Etelä-Jemen yhdistyivät vuonna 1990 nykyiseksi Jemenin tasavallaksi, muhamashinien aikaisemmin kokema syrjintä alkoi uudelleen Etelä-Jemenissä.[[11]](#footnote-11)

Monet jemeniläiset, mukaan lukien suuri määrä akhdameita, muutti maasta pois Saudi-Arabian öljybuumin aikana 1970-luvulla. He joutuivat kuitenkin palaamaan Jemeniin Persianlahden sodan (1990–1991) seurauksena. Koska akhdameilla ei ollut omistuksessaan kiinteistöjä tai maata, joihin palata, he joutuivat oleskelemaan väliaikaisissa valtaväestön piirissä mahwa-haukkumanimellä (=koirankoppi) kutsutuissa leireissä, joissa ei ollut sähköä tai juoksevaa vettä.[[12]](#footnote-12) Sodan alkaminen Jemenissä vuonna 2015 ja Jemenin talouden huonontuminen sodan seurauksena on ajanut muhamashinit erityisen haavoittuvaan asemaan.[[13]](#footnote-13) Monet muhamashinit joutuivat pakenemaan sodan vuoksi slummeista ja epävirallisista asumuksistaan IDP[[14]](#footnote-14)-leireille.[[15]](#footnote-15)

## Akhdam/Muhamashin -vähemmistön syrjitty asema

### Puuttuvat oikeudet

Fanack-säätiön artikkelin (2020) mukaan akhdameilta puuttuu käytännössä monia oikeuksia, kuten oikeus maanomistukseen, rakennusluvan hankkimiseen tai passin saamiseen. Akhdameilla ei ole oikeutta sosiaalipalveluihin, ja heidät yleensä sivuutetaan, kun ulkomaista apua jaetaan.[[16]](#footnote-16) Tutkijoiden Colbert at al (2021) mukaan muhamashineilla ei perinteisesti saa olla omaisuutta, eivätkä he saa kantaa aseita.[[17]](#footnote-17) Freedom House (2025) kutsuu Akhdam/Muhamashin -vähemmistöä kastin kaltaiseksi ryhmäksi, joka on ollut pitkään marginaalisessa asemassa politiikassa ja yhteiskunnassa.[[18]](#footnote-18)

Minority Rights Group (MRG) -järjestön (2018) mukaan, vaikka Jemenin lait eivät sinällään syrji juuri muhamashineita, heidän vastainen syrjintänsä on juurtunut joko Jemeniin, mukaan lukien sen hallinnollisiin rakenteisiin ja paikallisten viranomaisten keskuuteen. Tästä syystä muhamashinit ovat huomanneet, että heiltä on kielletty monia oikeuksia, mukaan lukien kansalais- ja poliittiset oikeudet, ja että heillä ei ole kykyä tai riittävää tietoa voidakseen nauttia oikeuksistaan. Marginaalisen asemansa vuoksi muhamashinien yhteisöt ovat kärsineet väkivallasta, hyväksikäytöstä ja poliittisesta manipulaatiosta.[[19]](#footnote-19)

### Sosioekonominen syrjintä, asema roskien kerääjinä ja asuminen slummeissa

YK:n talous- ja sosiaalineuvoston vuonna 2011 ilmestyneessä raportissa esitettiin huoli Akhdam-väestöryhmän kärsimästä sosiaalisesta ja taloudellisesta syrjinnästä, varsinkin töihin pääsyä, työolosuhteita, laajan lapsityövoiman käyttöä, hyvin korkealla tasolla olevaa koulusta pois jäämistä sekä riittävää asumisen, veden ja sanitaation, samoin kuin sähkön puutetta koskien.[[20]](#footnote-20)

The Committee is concerned that the Al-Akhdam people continue to face social and economic marginalization and discrimination, especially concerning access to employment, conditions of work, extensive level of child labour, extremely high levels of E/C.12/YEM/CO/2 3 school drop-out, lack of adequate housing, water and sanitation, as well as electricity, (art.2).

MRG:n (2018) mukaan muhamashinit ovat näkyvä vähemmistö, joka kärsii syrjinnästä ja joka on kauan kärsinyt köyhyydestä ja poissulkemisesta.[[21]](#footnote-21) Fanack-säätiön (2020) mukaan akhdamit tekevät kurjimpia töitä Jemenissä. Heitä näkee joka puolella Jemeniä oransseissa haalareissa lakaisemassa katuja, mikä on tarpeellinen ammatti, koska roskasäiliöitä ei kaduilla juuri ole. Fanackin mukaan jokaisessa asuinkorttelissa on Akhdam-taustainen henkilö keräämässä roskat ja lakaisemassa kadut.[[22]](#footnote-22)

M, le magazine du Monde -lehden artikkelin (2022) mukaan Etelä-Jemenissä vaikuttavan jätteen kerääjien liiton johtaja Tabit Yahya Ahmed kertoi, että Etelä-Jemenissä on noin 12 000 jätteen kerääjää, ja kaikki ovat muhamashineita, jätteen kerääjien esimiesten taas kuuluessa valtaväestöön. Jätteen kerääjät ovat päivätyöläisiä, eivätkä he ole vakinaisia virkamiehiä, kuten oli hänen mukaansa ollut ennen vuotta 1990. Tabit Yahya Ahmedin mukaan jemeniläiset pitävät jätteen keräystä ”mustan väestön” työnä. Jätteen kerääjät toimivat epähygieenisissä olosuhteissa, ilman maskeja ja turvakäsineitä, ja vanhoilla kuorma-autoilla. Tabit Yahya Ahmed kertoi, että hallitus maksaa jätteen keräämisestä enintään 30 000 rialia (noin 107 EUR) kuussa, ja koki että jätteen kerääjät elävät orjuuden kaltaisessa tilanteessa.[[23]](#footnote-23)

Muhamashineita toimii myös esim. putkimiehinä, suutareina, teurastajina, torien kantajina, sekatyöläisinä ja kansanparantajina.[[24]](#footnote-24) Ainakin naiset ja lapset osallistuvat kerjäämiseen.[[25]](#footnote-25) Osa akhdameista suosii itsestään muhamashin-termiä, joka viittaa heidän väestöryhmänsä syrjittyyn asemaan.[[26]](#footnote-26)

Yemen Timesin 2013 ilmestyneen artikkelin mukaan muhamashinit asuivat usein hyvin köyhissä oloissa, slummien kaltaisilla alueilla. Artikkelissa kerrotaan myös, miten satoja muhamashineita oli joutunut Ibbin piirikunnassa asunnottomaksi tulvan tuhottua heidän leirinsä ja omaisuutensa.[[27]](#footnote-27) Jemen-tutkija Luca Nevolan (2018) mukaan akhdam-vähemmistöön kuuluu muun muassa slummien asukkaita, joille on jäänyt usein valtaväestön ”epäpuhtaiksi” tai ”jumalattomiksi” katsomia tehtäviä, kuten palvelutehtäviä, musiikkiesitysten pitämistä, taikojen tekemistä yms.[[28]](#footnote-28) Reuters kuvaili 2022 julkaistussa artikkelissaan Adenin kaupungissa olevaa, muhamashinien asuttamaa slummia sellaiseksi, jossa oli jatkuvia sähkökatkoksia ja puutetta puhtaasta vedestä sekä normaaleista vuokrasopimuksista.[[29]](#footnote-29)

MRG:n (2018) mukaan muhamashinien asema muuttui entistä haavoittuvammaksi maaliskuussa 2015 alkaneen Saudi-Arabian johtaman koalition pommituskampanjan johdosta. Adenin, Taizin ja Hodeidahin kaltaisissa, konfliktista eniten kärsineissä kaupungeissa oli suuria muhamashin-vähemmistön yhteisöjä. Muhamashinien Taizin kaupungissa oleviin kaupunginosiin kohdistui jo pommituskampanjan varhaisessa vaiheessa ilmaiskuja, ja he joutuivat pakenemaan muualle. Muhamashinit joutuivat pakenemaan myös Saadan maakunnasta muualle kuten Amraniin, Saadan jouduttua raskaiden pommitusten kohteeksi huhtikuussa 2015.[[30]](#footnote-30)

YK:n humanitaaristen asioiden apulaispääsihteeri Joyce Msuya sanoi helmikuussa 2025, että Jemenissä on edelleen vakava humanitaarinen kriisi. Jemenin väestöstä melkein puolet, yli 17 miljoonaa ihmistä, ei saa riittävästi ruokaa. Huonoimmassa asemassa ovat marginaaliset tai maan sisäisesti siirtymään joutuneet ryhmät kuten muhamashinit, ml. naiset ja lapset. Msuyan mukaan melkein puolet Jemenin alle 5-vuotiaista lapsista kärsii aliravitsemuksesta johtuvasta kohtalaisesta tai vaikeasta kasvun hidastumisesta, ja koleran esiintyvyys on ”järkyttävällä tasolla”.[[31]](#footnote-31)

### Asiakirjojen puute, rekisteröimättömät avioliitot, puutteellinen koulunkäynti

Colbert et al (2021) mukaan asiakirjojen puute muodostaa muhamashineille merkittävän esteen saada koulutusta, terveydenhuoltoa tai peruspalveluita, tai hoitaa erilaisia asioita. Muhamashinien syntymiä, avioliittoja ja kuolemia ei ole rekisteröity, ja heiltä puuttuu henkilökortteja ja passeja. Syntymä- ja avioliittotodistukset ovat edellytyksiä tiettyjen asiakirjojen kuten kansallisten henkilötodistusten hankkimiselle. Suurin syy sille, etteivät muhamashinit hae kansallista henkilötodistusta on sen hinta (6 000 Jemenin rialia = noin 21,4 EUR).[[32]](#footnote-32)

Colbert et al:in raporttia (2021) varten Adenissa anonyymisti haastatellun kansalaisjärjestön johtajan ja muhamashinien naisverkoston merkittävän jäsenen mukaan muhamashinien mennessä naimisiin, he eivät yleensä rekisteröi virallisesti avioliittoa, koska se maksaa liian paljon (20 000 Jemenin rialia = noin 71, 34 EUR). Muhamashinien lapset syntyvät tyypillisesti kotona, ja hyvin harvalla on syntymätodistus. Ilman syntymätodistusta on vaikeata rekisteröidä lasta kouluun.[[33]](#footnote-33) Reutersin vuonna 2022 julkaiseman artikkelin mukaan vain yhdeksällä prosentilla Muhamashin-taustaisista lapsista oli syntymätodistus. Syntymätodistuksen puuttuessa muita virallisia asiakirjoja, töitä tai palveluita on vaikea saada.[[34]](#footnote-34)

Tutkija Nevolan mukaan Akhdamit kärsivät sosioekonomisesta syrjinnästä. Heillä on vaikeuksia rekisteröidä lapsiaan kouluihin ja päästä töihin.[[35]](#footnote-35) Reuters uutisoi vuonna 2022, että vanhemmat lähettivät lapsia koulun sijaan töihin perheen toimeentulon turvaamiseksi, ja että vain noin puolet Muhamashin-taustaisista lapsista kävi koulua.[[36]](#footnote-36) IDP-leireillä olevien Muhamashin-taustaisten lasten pääsyn kouluun estää myös autojen ja koulukuljetuksen puute.[[37]](#footnote-37) Muhamashin-vähemmistöön kuuluvat lapset ovat usein jättäneet koulun kesken heidän taustaansa liittyvän kiusaamisen vuoksi.[[38]](#footnote-38)

### Syrjintä syntyperän ja ihonvärin takia

Syrjintää Jemenissä vastustavien All Youth Network for Society Development- ja International Dalit Solidarity Network (IDSN) -verkostojen raportissa (2012) YK:n ihmisoikeuskomitealle todettiin, että Jemenin akhdamit ovat joutuneet työhön ja syntyperään liittyvän syrjinnän kohteeksi vähemmistöryhmänä, joka koetaan kastittomaksi/koskemattomaksi.[[39]](#footnote-39)

Tutkija Nevolan mukaan Jemenin ylämailla, missä kiinnitetään erityistä huomiota henkilön sukuhistorialliseen syntyperään ja siihen liittyviin ihmisen oletettuihin fyysisiin ja moraalisiin ominaisuuksiin, arabienemmistö pitää akhdameita hierarkkisesti alimpana väestöryhmänä. Nevola vertaa akhdameita Intian kastijärjestelmän paarioihin eli kastittomaan väestöön. Akhdamit on hänen mukaansa sosiaalisen stigman vuoksi ”tuomittu” sosiaalipoliittiseen marginalisaatioon, ja valtaväestö kokee heidät moraalisesti vähempiarvoisiksi ”henkilöiksi, joilta puuttuu tausta” *(nuqqas al-Qal)*. Siinä missä Jemenin valtiovallan taholta valtaväestö nähdään muslimeina ja ”etelän arabeina” *(Sons of Qahtan)*, akhdameita, samoin kuin muita syrjittyjä vähemmistöryhmiä ei pidetä kumpanakaan.[[40]](#footnote-40)

Vuonna 2013 kokoontuneessa Jemenin kansallisen dialogin konferenssissa (NDC[[41]](#footnote-41)) akhdameita edusti Nu‘man al-Hudheyfi, National Union for the Marginalised -organisaation johtaja ja pääpuolueen General People's Congress jäsen[[42]](#footnote-42). Hudheyfi kritisoi sitä, että konferenssiin pääsi vain yksi Jemenin ”kolmesta miljoonasta mustasta ihmisestä” ja syytti NDC:tä rasistiseksi. Hudheyfi kiinnitti huomiota siihen, miten akhdamien sosiaalinen, taloudellinen ja poliittinen marginalisaatio kytkeytyy heidän ihonväriinsä liittyvään syrjintään.[[43]](#footnote-43)

Monet akhdamit kokevat, että jemeniläiset pitävät kaikkia mustaihoisia ihmisiä akhdameina. Heidän asiaansa ajava al-Hudheyfi on ottanut kansainvälisesti tunnetun rasismin konseptin poliittisen taistelun aseeksi, ja viitannut retoriikassaan muun muassa Nelson Mandelaan ja Martin Luther Kingiin. Jemen-tutkija Nevola toteaa, että toisin kuin muut marginalisoidut ja melkein näkymättömissä olevat ryhmät Jemenissä, akhdamit ovat onnistuneet mobilisoimaan kansainvälisiä järjestöjä ja medioita tuekseen. Esimerkiksi YK:n talous- ja sosiaalineuvosto painotti vuonna 2011 raportissaan akhdameiden sosiaalista ja taloudellista marginalisaatiota ja siihen liittyvää syntyperään liittyvää syrjintää.[[44]](#footnote-44) Nu‘man al-Hudheyfi on elänyt viime vuosina maanpaossa Egyptin pääkaupungissa Kairossa paettuaan Jemenin huthivaltaa.[[45]](#footnote-45)

### Vähemmistön asema Jemenin heimojärjestelmän ulkopuolella

MRG:n 2016 julkaiseman raportin mukaan muhamashinit elävät Jemenin heimojärjestelmän ulkopuolella, mikä tarkoittaa, että heillä on vähäinen pääsy oikeussuojakeinojen piiriin tai riitojen sovitteluun. Heimojärjestelmän- tai muiden verkostojen puuttuessa muhamashineilla on ollut vaikeuksia päästä peruspalveluiden tai muiden tukimekanismien pariin.[[46]](#footnote-46) Fanack-säätiön (2020) mukaan akhdameilla ei ole heimojärjestelmää.[[47]](#footnote-47)

### Mielenosoitukset ja vähemmistön asema parlamentissa (MRG)

MRG:n mukaan vuonna 2011 muhamashinit osoittivat mieltään kaduilla muiden kansalaisten kanssa vaatien sosiaalisia muutoksia. He saivat vain yhden edustajan uuteen, 2013 kokoontuneeseen Jemenin kansallisen dialogin konferenssiin (NDC), jossa oli yhteensä 565 delegaattia.[[48]](#footnote-48) NDC:ssä luvattiin syrjittyjen ihmisten pääsyä säädyllisen asumisen ja peruspalveluiden sekä ilmaisen terveydenhuollon ja työmahdollisuuksien piiriin. Jemenin hauraan kansallisen konsensuksen rikkoutuminen ja ajautuminen konfliktiin kuitenkin esti todelliset yhteiskunnalliset muutokset.[[49]](#footnote-49) Muhamashinit eivät kuitenkaan halua osoittaa mieltä pelätessään yhteisönsä joutuvan aikaisempaa suurempiin vaikeuksiin. Adenissa vuonna 2019 järjestetyt mielenosoitukset johtivat pidätyksiin ja palkan maksamatta jättämisiin.[[50]](#footnote-50)

# Onko vähemmistöön raportoitu oikeudenloukkauksia, millaisia ja kenen taholta?

ACLED[[51]](#footnote-51)-konfliktitietokantaan on tilastoitu viime vuosina yksittäisiä Akhdam-vähemmistöön kohdistuneita vakavia välikohtauksia ainakin huthien, heimomilitioiden ja tuntemattomien tahojen toimesta. Tässä keskeisimpiä välikohtauksia:

* Lokakuun 2018 lopussa Taizin piirikunnan Al-Misrakhin alueella armeijan 35. prikaatin taistelijat ampuivat muhamashinien hääjuhlissa kohti ihmisiä, ja kaksi henkilöä sai surmansa. Samalla pidätettiin 45 henkilöä.[[52]](#footnote-52) Muhamashin-vähemmistön jäsenet osoittivat mieltään Al-Misrakhissa välikohtauksen jälkeen. Uutisissa kerrottiin, että Muhamashin-vähemmistöön kohdistuu usein rasistisesti motivoituja hyökkäyksiä.[[53]](#footnote-53)
* Heinäkuussa 2020 paikallinen huthijohtaja surmasi tiettävästi kolme Muhamashin/Akhdam -vähemmistöön kuulunutta henkilöä Amranin piirikunnan Al-Jarfaynin alueella, koska he olivat kieltäytyneet rintamataisteluista. Surmattujen miesten naispuoliset perheenjäsenet kostivat surmat tappamalla kyseisen huthijohtajan ja riisumalla tämän alaiset joukot aseista.[[54]](#footnote-54)
* Lokakuussa 2020 Taizin piirikunnassa tuntematon aseellinen ryhmä hakkasi aktivistin ja tämän perheen ja tuhosi heidän talonsa. Aktivisti oli ottanut näkyvästi kantaa puoli vuotta aikaisemmin tapahtuneeseen Akhdam-vähemmistöön kuuluneen tytön raiskaukseen.[[55]](#footnote-55)
* Tammikuussa 2021 Maribin piirikunnan Wadi Abidahin alueella Al-Shabwanin heimomilitia hyökkäsi jalkapallo-ottelun jälkeen muhamashinien leiriin, ja usea leirin asukas sai surmansa. Tämä johti Al-Jalalin ja Al-Shabwanin heimomilitioiden väliseen yhteenottoon.[[56]](#footnote-56)

Tutkijoiden Colbert et al (2021) mukaan Muhamashin-taustaiset nuoret miehet ovat kärsineet Jemenin konfliktin aikana vähentyneistä toimeentulo- ja opiskelumahdollisuuksista, ja heidän toiveensa päästä naimisiin ja luoda parempaa tulevaisuutta ovat huvenneet. Haasteena onkin nuorten Muhamashin-taustaisten miesten värvääminen Jemenin taisteluihin eri osapuolten taholta.[[57]](#footnote-57)

Jeune Afrique -lehden mukaan Muhamashin-vähemmistön jäseniä on värvätty huthi-joukkoihin kesäkuusta 2020 lähtien. Miehiä on liittynyt joukkoihin muun muassa köyhyyden vuoksi ja huthijohtaja Abdelmalik al-Houthin miehissä toivoa herättäneiden saarnojen seurauksena. Muhamashinien asiaa ajavan Nu‘man al-Hudheyfin mukaan rintamalle on päätynyt useita satoja Muhamashin-vähemmistöön kuuluvia. Sadat ovat myös saaneet surmansa Maribin, Al-Jawfin ja Taizin alueen rintamilla.[[58]](#footnote-58) Jotkut muhamashinit ovat paenneet huthien kontrolloimilta paikkakunnilta välttyäkseen värväykseltä.[[59]](#footnote-59)

Huhtikuun 2025 alkupuolella uutisoitiin huthijoukkojen pakkovärvänneen riveihinsä 80 Muhamashin-vähemmistöön kuuluvaa nuorta miestä Ibbin piirikunnan Al-Udaynin, Mudhaykhirahin, Al-Qafrin, Badanin, Hubayshin, As-Sayyanin ja Rif Ibbin/Ibbin alueilla. Miehet työskentelivät lähinnä sanitaatioalalla, ja kuuluivat Ibbin piirikunnan väestön marginaalisessa asemassa olevaan sektoriin. Värvätyille annettiin ideologista- ja sotilaskoulutusta, jonka jälkeen heidät lähettiin Maribin piirikunnan rintamille.[[60]](#footnote-60)

## Oikeudenloukkauksista naisia ja lapsia vastaan

Freedom Housen raportti (2010) kertoo, että Jemenin vähemmistöt kuten juutalaiset ja akhdamit, samoin kuin pakolaiset ovat teoriassa yhdenvertaisia lain edessä.[[61]](#footnote-61) Käytännössä kuitenkin heiltä voidaan kieltää julkisia palveluita, he kohtaavat solvaamista, ja heitä ja heidän omaisuuttaan vastaan kohdistuu hyökkäyksiä. Naiset kokevat syrjintää sekä sukupuolensa että vähemmistötaustansa vuoksi, eivätkä he välttämättä raportoi kohtaamaansa sukupuolistunutta väkivaltaa pelätessään joutuvansa poliisin taholta oikeudenloukkausten kohteeksi. Akhdam-taustaiset naiset joutuvat usein seksuaalisen häirinnän ja hyväksikäytön eri muotojen kohteeksi, ja poliisi jättää usein tutkimatta tapauksia, joissa nainen tai lapsi on saanut tällaisten oikeudenloukkausten seurauksena surmansa. Tyttöjen oikeutta saada koulutusta vastaan rikotaan, ja naisia ei välttämättä päästetä sairaalahoitoon.[[62]](#footnote-62) MRG:n (2018) mukaan muhamashineihin kohdistuneesta väkivallasta, mukaan lukien sukupuolistunut väkivalta, on raportoitu runsaasti.[[63]](#footnote-63)

Jemenin rikoslain 273 artiklassa kriminalisoidaan häpeälliset teot, jolla tarkoitetaan väljästi mitä tahansa tekoa, joka loukkaa hyvää käytöstä tai säädyllisyyttä vastaan. Poliiseilla ja tuomareilla on eri puolilla maata oman alueensa tapoihin ja traditioihin liittyviä erilaisia käsityksiä siitä, mitä tällaiset teot ovat. Joitakin naisia on otettu kiinni esimerkiksi siksi, että he ovat jonkun muun miehen kuin sukulaisen seurassa. Köyhät naiset, jotka kuuluvat syrjittyihin ryhmiin, kuten akhdameihin tai somalialais- tai etiopialaistaustaisiin pakolaisiin, otetaan muita todennäköisemmin kiinni tai he joutuvat summittaisten pidätysten kohteeksi rikoslain 273 artiklan nojalla.[[64]](#footnote-64)

Muhamashin-taustainen asianajaja Samira Nubeishi kertoi vuonna 2020 Jeune Afrique lehdelle, että mustaihoisia naisia kohdellaan syrjivästi varsinkin sairaaloiden kaltaisissa julkisissa instituutioissa. Hän kertoi esimerkiksi, että Muhamashin-vähemmistöön kuulunut nainen joutui synnyttämään lapsensa Taizin piirikunnan Turban alueen Khalifan julkisen sairaalan pihalla, koska häntä ei päästetty sairaalaan sisään.[[65]](#footnote-65)

Tutkijoiden Colbert et al (2021) mukaan muhamashin-vähemmistöön kuuluvia lapsia on joutunut seksuaalisen/sukupuolistuneen väkivallan kohteeksi lapsiavioliittojen kautta ja heidän perheenjäsentensä, työpaikan esimiesten ja muiden heidän haavoittuvuuttaan hyväksikäyttävien henkilöiden taholta.[[66]](#footnote-66)

# Voivatko Akhdam/Muhamashin -vähemmistön edustajat mennä naimisiin enemmistön edustajan kanssa?

Jemen-tutkija Luca Nevolan (2018) mukaan akhdamit on ”tuomittu endogamiaan” eli avioliiton solmimiseen oman ryhmän sisällä heidän väestöryhmäänsä liittyvän syrjinnän ja sosiaalisen stigman vuoksi.[[67]](#footnote-67) MRG:n (2018) mukaan muhamashineja on yleensä ottaen kielletty menemästä naimisiin ei-Muhamashin -taustaisten ihmisten kanssa.[[68]](#footnote-68) Fanack-säätiön 2020 julkaistun artikkelin mukaan akhdamit eivät mene naimisiin arabitaustaisten jemeniläisten kanssa.[[69]](#footnote-69) Tutkijoiden Colbert et al (2021) mukaan Jemenissä on vahvoja muhamashinien ja muiden ryhmien välisiin avioliittoihin liittyviä kulttuurisia rajoitteita (cultural prohibitions).[[70]](#footnote-70) Jeune Afrique -lehden 2020 ilmestyneessä artikkelissa muhamashinien edustaja kertoi, että heitä ei kutsuta ei-mustaihoisen väestön häihin.[[71]](#footnote-71)

Colbert et al (2021) mukaan myös sosialistisen Jemenin demokraattisen kansantasavallan (1967–1990) aikana, jolloin muhamashinien asema parani, seka-avioliittoja muhamashinien ja muiden ryhmien välillä oli hyvin vähän. Kulttuuriset rajoitteet ovat olleet vähäisempiä muhamashinien ja muiden marginalisoitujen ryhmien välillä. IDP-leireillä on ollut joitakin seka-avioliittoja Muhamashin- ja muun taustan omaavien IDP:iden kanssa. Lapsiavioliitot ovat Jemenissä yleisiä, ja Etelä-Jemenissä jotkut Muhamashin-taustaiset isät ovat naittaneet tyttäriään Omanista tai Arabiemiirikunnista kotoisin oleville kauppiaille.[[72]](#footnote-72)

## Lähteet

ACLED (Armed Conflict Location & Event Data Project). Data Export Tool*.*  <https://acleddata.com/data-export-tool/> (käyty 12.6.2025).

All Youth Network for Community Development and International Dalit Solidarity Network World 2021. *Civil and political rights of the Al-Akhdam in Yemen*. Alternative report submitted to the UN Human Rights Committee at its 104th session. <https://idsn.org/wp-content/uploads/user_folder/pdf/New_files/UN/TB/HRC-104_Yemen_AlternativeReport_01.pdf> (käyty 24.6.2025).

Asharq Al-Awsat 21.1.2025. *UN Appeal for Aid to Support 10 Million Yemenis*. <https://english.aawsat.com/arab-world/5103466-un-appeal-aid-support-10-million-yemenis> (käyty 12.6.2025).

Colburn, Marta, Fatima Saleh, Mohammed Al-Harbi & and Sumaya Saleem 28.6.2021. *Bringing Forth the Voices of Muhammasheen*. Sana’a Center for Strategic Studies. <https://sanaacenter.org/files/Bringing_Forth_the_Voices_of_Muhammasheen_en.pdf> (käyty 11.6.2021).

Fanack 12.8.2020. *Population of Yemen*. <https://fanack.com/yemen/population-of-yemen/> (käyty 9.6.2025).

Freedom House 2025. *Freedom in the World 2025*. <https://freedomhouse.org/country/yemen/freedom-world/2025> (käyty 11.6.2025)

Freedom House / Manea, Elham 2010. *Women’s Rights in the Middle East and North Africa: Progress Amid Resistance.* *Yemen*. <https://freedomhouse.org/sites/default/files/inline_images/Yemen.pdf> (käyty 9.6.2025).

Jeune Afrique / Müller, Quentin & Mahmood, Ali 15.9.2020. *Au Yémen, la communauté noire piégée entre la misère et la guerre*. Saatavilla Factiva-uutistietokannassa: <https://global.factiva.com/redir/default.aspx?P=sa&an=PREJEU0020200915eg9f0002v&drn=drn%3aarchive.newsarticle.PREJEU0020200915eg9f0002v&cat=a&ep=ASE> [edellyttää kirjautumista] (käyty 12.6.2025). Alkuperäinen uutinen on maksullisen kirjautumisen takana osoitteessa: <https://www.jeuneafrique.com/1044408/societe/au-yemen-la-communaute-noire-piegee-entre-la-misere-et-la-guerre/> (käyty 12.6.2025).

M, le magazine du Monde / Müller, Quentin 5.3.2022. *Les intouchables du Yémen*. Saatavilla Factiva-uutistietokannassa: <https://global.factiva.com/redir/default.aspx?P=sa&an=MONDMAG020220304ei3500007&drn=drn%3aarchive.newsarticle.MONDMAG020220304ei3500007&cat=a&ep=ASE> [edellyttää kirjautumista] (käyty 12.6.2025).

Maahanmuuttovirasto / Maatietopalvelu 10.4.2019. *JEMEN / Turvaverkottomat naiset, pakkoavioliitot, lapsiavioliitot, naisten oikeudet, sukupuolistunut väkivalta*. [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/a1e8a301-d57c-4b10-8b96-7e748727a721> (käyty 12.6.2025).

MRG (Minority Rights Group)

11/2018. *Muhamasheen in Yemen.* Välilehdet Historical Context ja Current Issues. <https://minorityrights.org/communities/muhamasheen/> (käyty 9.4.2025).

12.7.2016. *State of the World's Minorities and Indigenous Peoples 2016 – Yemen*. <https://www.refworld.org/reference/annualreport/mrgi/2016/en/111220(käyty> 24.6.2025).

Nevola, Luca 13.2.2018. *On colour and origin: the case of the akhdam in Yemen*. <https://www.opendemocracy.net/en/beyond-trafficking-and-slavery/on-colour-and-origin-case-of-akhdam-in-yemen/> (käyty 10.6.2025).

The Republic of Yemen 12.10.1994. *Yemen: Republican Decree, By Law No. 12 for 1994, Concerning Crimes and Penalties*. <https://www.refworld.org/legal/decreees/natlegbod/1994/en/34402> (käyty 12.6.2025).

Thomson Reuters / Gebeily, Maya 28.3.2022. *In Yemen, racism dooms Black people to life on the margins*. <https://news.trust.org/item/20220328081750-73vsy/> (käyty 12.6.2025)

Telegraph-Journal / Srebrnik, Henry 24.2.2025. *The world ignores slavery in Yemen; Social classes*. Saatavilla Factiva-uutistietokannassa: <https://global.factiva.com/redir/default.aspx?P=sa&an=TELEJOU020240224ek2o0000n&drn=drn%3aarchive.newsarticle.TELEJOU020240224ek2o0000n&cat=a&ep=ASE> [edellyttää kirjautumista] (käyty 12.6.2025). Alkuperäinen uutinen on maksullisen kirjautumisen takana osoitteessa: <https://tj.news/tj-comment/henry-srebrnik-the-world-ignores-slavery-in-yemen> (käyty 12.6.2025).

United Nations, Economic and Social Council 20.5.2011. *Consideration of reports submitted by States parties under Articles 16 and 17 of the Covenant. Concluding Observations of the Committee on Economic, Social and Cultural Rights*. <https://idsn.org/wp-content/uploads/user_folder/pdf/New_files/UN/TB/E.C.12.YEM.CO.2-ENG.pdf> (käyty 24.6.2025).

Yemen Times 5.9.2013. *Floods leave hundreds in Muhamasheen community homeless in Ibb*. Saatavilla: <https://reliefweb.int/report/yemen/floods-leave-hundreds-muhamasheen-community-homeless-ibb> (käyty 12.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Akhdam-termillä (yks. khadim) tarkoitetaan suurin piirtein ”palvelijaa”. (Fanack 12.8.2020; Colburn et al 28.6.2021, s. 17) [↑](#footnote-ref-1)
2. Fanack 12.8.2020. [↑](#footnote-ref-2)
3. Freedom House 2021. [↑](#footnote-ref-3)
4. Jemen-tutkija Luca Nevolan mukaan heidän komentajansa olisi ollut nimeltään Abraha al-Ashram. (Nevola 13.2.2018) [↑](#footnote-ref-4)
5. Fanack 12.8.2020. [↑](#footnote-ref-5)
6. MRG 11/2018. [↑](#footnote-ref-6)
7. M, le magazine du Monde / Müller 5.3.2022. [↑](#footnote-ref-7)
8. Nevola 13.2.2018. [↑](#footnote-ref-8)
9. Engl. People’s Democratic Republic of Yemen (PDRY). [↑](#footnote-ref-9)
10. Colburn 28.6.2021, s. 73. [↑](#footnote-ref-10)
11. M, le magazine du Monde / Müller 5.3.2022. [↑](#footnote-ref-11)
12. Nevola 13.2.2018. [↑](#footnote-ref-12)
13. Thomson Reuters / Gebeily, Maya 28.3.2022. [↑](#footnote-ref-13)
14. Internally Displaced Person. [↑](#footnote-ref-14)
15. M, le magazine du Monde / Müller 5.3.2022. [↑](#footnote-ref-15)
16. Fanack 12.8.2020. [↑](#footnote-ref-16)
17. Colbert et al 28.6.2021, s. 9. [↑](#footnote-ref-17)
18. Freedom House 2021. [↑](#footnote-ref-18)
19. MRG 11/2018. [↑](#footnote-ref-19)
20. United Nations, Economic and Social Council 20.5.2011, kohta 8, s. 2–3. [↑](#footnote-ref-20)
21. MRG 11/2018. [↑](#footnote-ref-21)
22. Fanack 12.8.2020. [↑](#footnote-ref-22)
23. M, le magazine du Monde / Müller 5.3.2022. [↑](#footnote-ref-23)
24. Jeune Afrique / Müller & Mahmood 15.9.2020; M, le magazine du Monde / Müller 5.3.2022. [↑](#footnote-ref-24)
25. Telegraph-Journal / Srebrnik, Henry 24.2.2025. [↑](#footnote-ref-25)
26. MRG 11/2018; Fanack 12.8.2020. [↑](#footnote-ref-26)
27. Yemen Times 5.9.2013. [↑](#footnote-ref-27)
28. Nevola 13.2.2018. [↑](#footnote-ref-28)
29. Thomson Reuters / Gebeily, Maya 28.3.2022. [↑](#footnote-ref-29)
30. MRG 11/2018. [↑](#footnote-ref-30)
31. Asharq Al-Awsat 21.1.2025. [↑](#footnote-ref-31)
32. Colbert et al 28.6.2021, s. 45. [↑](#footnote-ref-32)
33. Colbert et al 28.6.2021, s. 45. [↑](#footnote-ref-33)
34. Thomson Reuters / Gebeily, Maya 28.3.2022. [↑](#footnote-ref-34)
35. Nevola 13.2.2018. [↑](#footnote-ref-35)
36. Thomson Reuters / Gebeily, Maya 28.3.2022. [↑](#footnote-ref-36)
37. M, le magazine du Monde / Müller 5.3.2022. [↑](#footnote-ref-37)
38. Jeune Afrique / Müller & Mahmood 15.9.2020. [↑](#footnote-ref-38)
39. All Youth Network for Community Development and International Dalit Solidarity Network World 2021. s. 3. [↑](#footnote-ref-39)
40. Nevola 13.2.2018. [↑](#footnote-ref-40)
41. National Dialogue Conference. [↑](#footnote-ref-41)
42. Hudheyfi perusti myös vuonna 2013 poliittisen puoleen nimeltä Akhdam Allah. (Nevola 13.2.2018) [↑](#footnote-ref-42)
43. Nevola 13.2.2018. [↑](#footnote-ref-43)
44. Nevola 13.2.2018. [↑](#footnote-ref-44)
45. M, le magazine du Monde / Müller 5.3.2022. [↑](#footnote-ref-45)
46. MRG 12.7.2016. [↑](#footnote-ref-46)
47. Fanack 12.8.2020. [↑](#footnote-ref-47)
48. MRG 11/2018. [↑](#footnote-ref-48)
49. MRG 11/2018. [↑](#footnote-ref-49)
50. M, le magazine du Monde / Müller 5.3.2022. [↑](#footnote-ref-50)
51. Armed Conflict Location and Event Data Project. [↑](#footnote-ref-51)
52. ACLED 30.10.2018, Event ID YEM25591. [↑](#footnote-ref-52)
53. ACLED 3.11.2018, Event ID YEM25594. [↑](#footnote-ref-53)
54. ACLED 4.7.2020, Event ID YEM5553. [↑](#footnote-ref-54)
55. ACLED 27.10.2020. Event ID YEM59297. [↑](#footnote-ref-55)
56. ACLED 18.1.2021. Event ID YEM61600 [↑](#footnote-ref-56)
57. Colbert et al 28.6.2021, s. 9–10. [↑](#footnote-ref-57)
58. Jeune Afrique / Müller & Mahmood 15.9.2020. [↑](#footnote-ref-58)
59. M, le magazine du Monde / Müller 5.3.2022. [↑](#footnote-ref-59)
60. ACLED 8.4.2025. Event ID YEM98264 [↑](#footnote-ref-60)
61. Freedom House / Manea 2010, s. 6. [↑](#footnote-ref-61)
62. Freedom House / Manea 2010, s. 6. [↑](#footnote-ref-62)
63. MRG 11/2018. [↑](#footnote-ref-63)
64. Freedom House / Manea 2010, s. 5; Maahanmuuttovirasto 10.4.2019; The Republic of Yemen 12.10.1994. [↑](#footnote-ref-64)
65. Jeune Afrique / Müller & Mahmood 15.9.2020. [↑](#footnote-ref-65)
66. Colburn et al 28.6.2021, s. 29. [↑](#footnote-ref-66)
67. Nevola 13.2.2018. [↑](#footnote-ref-67)
68. MRG 11/2018. [↑](#footnote-ref-68)
69. Fanack 12.8.2020. [↑](#footnote-ref-69)
70. Colburn et al 28.6.2021, s. 9, 15. [↑](#footnote-ref-70)
71. Jeune Afrique / Müller & Mahmood 15.9.2020. [↑](#footnote-ref-71)
72. Colburn et al 28.6.2021, s. 9, 29, 58, 73. [↑](#footnote-ref-72)